
ЗэкIужыну яужь итщ
Урысеймрэ Тыркумрэ я зэхущытыкIэхэр ефIэкIуэж хуэдэу хъуащ.
«Дэ ди жагъуэ хъуащ къэхъуар икIи, Iэмалыншэу къалъытэмэ, кхъухьлъатэм и уасэр дыпшыныжыфынущ. КъэралитIри хуейщ я зэхущытыкIэхэр тэмэм хъужыну. СызэригугъэмкIэ, абыхэм фIы и лъэныкъуэкIэ захъуэжынущ», — апхуэдэу дыгъуасэ жиIащ Тыркум и премьер-министр Йылдырым Бинали.
УФ-м и Президентым и пресс-секретарь Песков Дмитрий зэрыжиIамкIэ, Эрдоган Путиным къыхуитха тхыгъэм къыхощ урысей кхъухьлъатэр къызэрыраудыхар я жагъуэ зэрыхъуар икIи хуагъэгъуну йолъэIу.
Йылдырым Бинали журналистхэм щепсалъэм къыхигъэщащ Урысей Федерацэмрэ Тыркумрэ я президентхэр махуэ гъунэгъухэм телефонкIэ зэпсэлъэнкIэ зэрыхъунур икIи я зэпыщIэныгъэхэр зэтеухуэжыным хуэунэтIа зэгурыIуэныгъэхэр абы кърикIуэну зэрыщыгугъыр.
Сом щитIи минитIи къыдагъэкIынущ
2017 гъэм и кIэухым ирихьэлIэу ахъшэщIэ къыщыдэкIынущ Урысей Федерацэм.
Сом 200, 2000 хъу тхылъымпIэ ахъшэ зэкIэрытхэр къыдэгъэкIыным теухуа унафэ зэращIар жиIащ УФ-м и Банк нэхъыщхьэм и унафэщI Набиуллинэ Эльвирэ. А ахъшэхэм тетыну сурэтхэр къыхахынущ ди къэралым и цIыхухэм къыхалъхьэ чэнджэщхэр къалъытэурэ. Абы папщIэ сайт щхьэхуэ къызэIуахащ, Твоя-россия.рф фIэщыгъэр иIэу.
«Урысейм щызекIуэ ахъшэхэм къэралым и къалэхэм, щIыналъэхэм я теплъэхэр, я щIыпIэ нэхъ дахэхэр трагъэувэныр хабзэ хъуащ. Мыгувэу къэдгъэсэбэп хъуну ахъшэщIэхэм теддзэну дамыгъэхэр къыхэхынми ди цIыхухэр къыхыхьэну къыхудоджэ», — щыжиIащ Набиуллинэм а Iуэхум теухуауэ ита пресс-конференцым.
АхъшэщIэ Урысейм иужьрейуэ къызэрыщы- дагъэкIрэ илъэсипщI мэхъу. 2006 гъэм къэралым щызекIуэу хуежьащ сом 5000 зэкIэрытыр. Нэхъ пасэжу, 2001 гъэм, къыдагъэкIауэ щытащ сом миныр.
